Henrik Dahl (LA), 2024-02-07:
Jeg er meget forsigtig med hypotetiske spørgsmål, og det bliver jeg ved med at være.
Tak for ordet.
The United Nations Relief and Works Agency for Palestine Refugees in the Near East, eller i daglig tale UNRWA,
har et massivt anklageskrift rettet imod sig: Der var medarbejdere, som direkte deltog i massakren den 7. oktober; organisationen har tusindvis af medarbejdere, som billiger massakren og omtaler gerningsmændene som helte og martyrer; organisationen er infiltreret af Hamas i så stort et omfang, at omkring 10 pct. af medarbejderne har tilknytning dertil; den har gennem årtier indoktrineret børn og unge med jødehad, terrorforherligelse og dæmonisering af staten Israel.
Absurditeten i den måde, som UNRWA håndterer flygtningebegrebet på, kan man overveje ved at sammenligne med situationen efter anden verdenskrig.
Her blev omkring 3 millioner etniske tyskere fordrevet fra områder, der ligger uden for Tysklands nuværende grænse.
Er der nogen, der forestiller sig, at helingen efter anden verdenskrig ville være forløbet bedre, hvis man havde fulgt UNRWA's opskrift, sådan at de 3 millioner mennesker plus deres efterkommere den dag i dag i 2024 nød status som fordrevne tyskere?
Selvfølgelig er der ikke det.
Stort set alle er kommet videre, og sådan skulle det også have været for palæstinenserne.
FN har ikke optrådt særlig heldigt i den her sag.
Som en reaktion på Hamas' infiltration af UNRWA har alle G7-landene, EU og en række mindre lande suspenderet støtten.
Blandt vestlige lande er det små lande som f.eks. Norge, Belgien og Danmark, der fastholder støtten, og så det noget større land Spanien.
Men spørgsmålet er: Hvorfor?
Hvorfor skal danske skatteborgere sende over 100 mio. kr. til en organisation, der efter alt at dømme er grundlæggende antiisraelsk, bidrager til at holde konflikten i live og er infiltreret af Hamas?
Argumentet om, at Israel ønsker, at UNRWA består, holder simpelt hen ikke.
Både Israels regering og medlemmer af oppositionen i Israel har givet til kende, at de helst så, at organisationen ophørte.
Det argument, vi allerede har hørt nogle gange, og som vi sikkert skal høre mere til i dag, holder heller ikke.
Det er ikke sandt, at det kun er UNRWA, der kan fordele nødhjælpen.
En højtstående repræsentant for WHO ved navn Christian Lindmeier gav i januar til kende, at både WHO og andre hjælpeorganisationer godt kunne løfte opgaven på kort sigt, hvis de blev bedt om det.
Og det amerikanske udenrigsministerium har sagt det samme.
Så hvorfor skal Danmark finansiere en konfliktskabende organisation, der er infiltreret af Hamas?
Hvorfor skal Danmark indtage en minoritetsposition blandt de vestlige lande?
Er det ren stædighed og påståelighed, der ligger bag, eller findes der rationelle grunde, som ikke er kommet for en dag?
Det er det, vi forhåbentlig får belyst med forespørgselsdebatten her.
Så skal jeg på vegne af Dansk Folkeparti, Danmarksdemokraterne og Liberal Alliance oplæse følgende: Forslag til vedtagelse
»Folketinget konstaterer, at overbevisende dokumentation fremlagt af Israel og bekræftet af USA indikerer, at adskillige UNRWA-ansatte deltog aktivt i massakren i Israel den 7. oktober.
Folketinget mener, at Danmarks fortsatte støtte til UNRWA sender et forkert signal til vores allierede.
Derfor opfordres regeringen til øjeblikkelig at indstille støtten til UNRWA.«
Tak for ordet.